Eesti paarisaeruline kahepaat (Tõnu Endrekson ja Kaur Kuslap) võitis Bulgaarias Plovdivis peetaval MM-il oma vahesõidu ja pääses poolfinaali.

Vahesõidust poolfinaali jõudsid kaks paremat ning eestlased hoidsid distantsi esimesel poolel kolmandat positsiooni. Seejärel mööduti aga itaallastest ja viimasel 500 meetril ka Norra paadist.

Eesti lõpuaeg oli 6.21,19, norralased Erik Solbakken ja Jan Oscar Helvig kaotasid 1,60 sekundiga ja pääsesid samuti edasi. Kolmandana finišeerinud Ukraina (Artjom Verestjuk - Heorhi Verteletski; +3,44) pidi leppima juba C/D poolfinaaliga.